
Kapcsolatok

Kapcsolatok
A munkát elindító személyes élmény egy elhagyatott MÁV épület volt. A vakolata omladozott, ablakai (a természet vagy vandalizmus által) betörtek, és a természet elkezdte birtokba venni. Erről az épületről ránézésre meglehetett mondani, hogy „fénykorába” is csak gyakorlati szerepet látott el, nem érvényesültek esztétikai törekvések a megépítése során. Most, hogy az emberek által neki rendelt eredeti funkcióját elvesztette, mivel rég nem használja senki, a természet egy új tartalmat adott neki. Futónövények kúsztak fel rajta, élettel töltötték meg, szépséggel ruházták fel. Mintha a természet elkezdte volna magába olvasztani, a részévé tenni.
Egy olyan kapcsolódási rendszert hozott létre, mely engem is megihletett. A kapcsolataink az egész életünket áthatják. Munkámban ezt a jelenséget akartam kifejezni.
Az üveg az üvegben megjelenítése mellett döntöttem. Betört ablaküvegek hatását idéző szabálytalan formákat választottam, amiket festettem is. A festett üvegeket, függőleges és vízszintes irányú üvegekkel, illetve rézlemezekkel foglaltam rendszerbe. Végül a kész üveg rogyasztás technikával, a kemencében érte el végleges formáját.





